จับตาวันนี้! บอร์ด PTT ชี้ขาดรัฐล้วงเพิ่ม 6 พันลบ. อุ้มค่าไฟ-ตรึง NGV อีก 2.7 พันล้าน
ควันหลงกองทุนน้ำมัน 3 พันล้านบาท วันนี้บอร์ดปตท.ชี้ขาดเปิดทางรัฐล้วงเพิ่มอีก 6 พันล้านบาท ใช้อุ้มค่าไฟฟ้า แถมเจอตรึงราคา NGV อีก 2.7 พันล้านบาท ด้านหลักการไม่จำเป็นต้องผ่านที่ประชุมผู้ถือหุ้น ส่วนธรรมาภิบาลเป็นเรื่องของผู้ถือหุ้นต้องตั้งคำถามเอง
จับตาวันนี้! บอร์ด PTT ชี้ขาดเปิดทางรัฐล้วงเพิ่มอีก 6 พันล้านบาท ใช้อุ้มค่าไฟฟ้า แถมยังเจอตรึงราคา NGV อีก 2.7 พันล้านบาท แถมยังเจอตรึงราคา NGV อีก 2.7 พันล้านบาท  
15 ธ.ค. 2565

ผู้สื่อข่าวรายงาน อ้างอิงแหล่งข่าวจาก บริษัท ปตท. จำกัด (มหาชน) หรือ PTT เปิดเผยว่า วันนี้ (15 ธ.ค. 65) ที่ประชุมคณะกรรมการ(บอร์ด) ปตท. มีการพิจารณาหลายวาระ โดยหนึ่งในนั้นคือ วาระการพิจารณาแนวทางการลดต้นทุนค่าไฟฟ้าตามมติคณะกรรมการนโยบายพลังงานแห่งชาติ (กพช.) ซึ่งมีพลเอกประยุทธ์ จันทร์โอชา นายกรัฐมนตรี เป็นประธาน เมื่อวันที่ 25 พ.ย.ที่ผ่านมา โดยขอความร่วมมือจากปตท.จัดสรรรายได้จากการดำเนินธุรกิจโรงแยกก๊าซฯประมาณ 1.5 พันล้านบาทต่อเดือน ระยะเวลา 4 เดือน (ตั้งแต่ม.ค.-เม.ย.66) รวมทั้งสิ้น 6 พันล้านบาท มาช่วยสนับสนุนในรูปแบบที่เหมาะสม  เพื่อลดต้นทุนค่าไฟฟ้า
ทั้งนี้ ภายหลังบอร์ด ปตท.พิจารณาแนวทางดังกล่าวแล้ว  ซึ่งอาจเป็นรูปแบบส่วนลดราคาค่าก๊าซธรรมชาติให้กับการไฟฟ้าฝ่ายผลิตแห่งประเทศไทย (กฟผ.) หลังจากนั้น กฟผ.จะนำไปเป็นส่วนลดให้กับการไฟฟ้าส่วนภูมิภาค (กฟภ.) และการไฟฟ้านครหลวง (กฟน.) เพื่อสนับสนุนการให้ความช่วยเหลือลดค่าไฟฟ้า แก่กลุ่มภาคครัวเรือน
นอกจากนี้บอร์ด ปตท.ยังมีวาระการพิจารณาราคาก๊าซธรรมชาติสำหรับยานยนต์ (NGV) ตามมติคณะกรรมการบริหารนโยบายพลังงาน (กบง.) เมื่อวันที่ 13 ธ.ค.ที่ผ่านมา โดยขอให้ ปตท.กำหนดราคาขายปลีกก๊าซ NGV ดังนี้ รถยนต์ทั่วไป ให้ปรับขึ้นราคาขายปลีกก๊าซ NGV จาก 16.59 บาทต่อกิโลกรัม เป็น 17.59 บาทต่อกิโลกรัม โดยให้มีผลตั้งแต่วันที่ 16 ธ.ค.65 เป็นต้นไป
ขณะที่รถแท็กซี่ในโครงการเอ็นจีวีเพื่อลมหายใจเดียวกันของ ปตท.ให้คงราคาขายปลีกก๊าซ NGV ไว้ที่ 13.62 บาทต่อกิโลกรัม โดยให้มีผลตั้งแต่วันที่ 16 ธ.ค.65 ถึงวันที่ 15 มี.ค.66 ซึ่งการช่วยเหลือตามแนวทางนี้ คิดเป็นวงเงินประมาณ 2,682 ล้านบาท
แหล่งข่าวจากกระทรวงพลังงาน กล่าวว่า ภายหลังจากบอร์ดปตท.พิจารณาแนวทางการลดต้นทุนค่าไฟฟ้าแล้ว ในช่วงเย็นวันนี้ (15 ธ.ค. 2565) นายสุพัฒนพงษ์ พันธ์มีเชาว์ รองนายกรัฐมนตรี และรัฐมนตรีว่าการกระทรวงพลังงาน จะหารือกับหน่วยงานที่เกี่ยวข้อง ได้แก่ ปตท. กฟผ. สำนักงานนโยบายและแผนพลังงาน (สนพ.) และคณะกรรมการกำกับกิจการพลังงาน (กกพ.) เพื่อหารือค่าไฟฟ้างวดใหม่ (ม.ค.-เม.ย. 2566) ที่ต้องปรับตัวสูงขึ้น แต่ภายหลังมีเงินจากปตท.เข้ามาช่วย จะต้องพิจารณาค่า Ft งวดเดือน ม.ค.-เม.ย. 2566 ในกลุ่มภาคครัวเรือนที่ใช้ไฟฟ้าไม่เกิน 500 หน่วยใหม่ ว่าจะสามารถตรึงไว้ที่ระดับเดิมได้หรือไม่ คาดว่าจะเห็นตัวเลขค่า Ft งวดใหม่ออกมาในช่วงกลางสัปดาห์หน้า
สำหรับภาคอุตสาหกรรม ค่า Ft งวดใหม่อาจขยับขึ้นบ้าง ส่วนข้อเสนอของสภาอุตสาหกรรมแห่งประเทศไทย (ส.อ.ท.) เกี่ยวกับมาตรการดูแลต้นทุนการผลิตให้ผู้ประกอบการ อาทิ ชะลอการปรับขึ้นค่าไฟฟ้าให้ไม่เกิน 4.72 บาทต่อหน่วยนั้น กระทรวงฯ จะเร่งหาแนวทางช่วยเหลือต่อไป
ด้านนางสาวรื่นวดี สุวรรณมงคล เลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวถึงกรณีที่บอร์ดปตท.จะประชุมพิจารณาช่วยสนับสนุนเงิน 6 พันล้านบาท เพื่อลดต้นทุนค่าไฟฟ้า เป็นอำนาจของบอร์ดหรือไม่ โดยระบุว่า กรณีดังกล่าวขึ้นอยู่กับขนาดของเงินที่จะนำไปใช้ ซึ่งถือเป็นอำนาจของบอร์ดก็เพียงพอแล้ว เพราะผู้ถือหุ้นไม่เกี่ยวข้องกับอำนาจบริหาร และด้วยหลักการกฎหมายมหาชน ได้กำหนดอำนาจหน้าที่ของผู้ถือหุ้นไว้แล้ว ส่วนการบริหารต้องถือเป็นอำนาจของบอร์ดที่จะทำได้